1. **melléklet**

**A batikolás menete**

A batikolás egy textilfestési eljárás, lényege, hogy az egyszínű anyagra csomózással vagy hajtogatással érjük el, hogy minta kerüljön, amikor a teljes anyagot festékbe helyezzük.

A lekötözött részek alá nem kerül festék, így a spárga lebontása után előtűnik a világos színű minta.

1. Ha körkörös mintát szeretnénk, csípjük meg a textilt! Mindkét oldal anyagát össze kell fognunk. A csípésnél kössük meg szorosan spárgával! Pár centivel lejjebb kössük össze megint, és így tovább.

Több körmintát is készíthetünk, külön a póló elején és hátulján.

Fontos, hogy nagyon szorosan kössük össze az anyagot, mert ha laza, nem fog kirajzolódni a fehér minta!

Ha vonalas mintát szeretnénk, harmonikaszerűen hajtogassuk fel a pólót / trikót, majd kötözzük össze pár centiméterenként.

1. Vegyünk egy régi lábast és egy fakanalat (lehetőleg olyat, amit már nem használunk főzésre). Egy tasak ruhafestékhez általában kb. 2 liter víz kell, ez 2-3 ruhadarab festéséhez elegendő. Forraljuk fel a vizet, majd a festékport keverjük bele, és adjunk hozzá egy kanál konyhasót! Dobjuk bele az összekötözött ruhákat! Figyelni kell, hogy mindenhol ellepje a víz. Egy órán át forraljuk a festékben! Néha kavargassuk, mozgassuk meg, hogy a pólót mindenhol egyenlően érje a festékes oldat!
2. Ha letelt az egy óra, vegyük ki az anyagokat, várjuk meg, hogy kicsit kihűljön! Egy olló segítségével óvatosan vágjuk szét a kötözéseket, majd alaposan öblítsük ki a pólókat!

A festék fixálása érdekében ecetes vízbe (kb. 2l víz + 0,5 dl ecet), áztassuk be egy órára. Nyugodtan mosható ezután mosógépben a ruhadarab, nem fog színt engedni. Száradás után kész is az alkotásunk.

Forrás: <https://www.urespolo.hu/blog/mi-a-batikolas-es-hogyan-tudod-otthon-hazilag-megcsinalni>